
Za Anjo, za njen pogum





1. poglavje

KONTROLKA IN NESREČA

Matematične kontrolne naloge ležijo na mizi pred mano in me vabijo. Ne pomišljam. Iz žepa potegnem mobitel in hitro fotografiram. Z enim ušesom prisluškujem, če se Piksna, učiteljica matematike, vrača v svoj kabinet. Ne, ne bo je še.

Neham fotografirati, zapustim kabinet, priprem vrata, tako kot so bila, in se pomaknem proti zbornici. Ustavim se in se naslonim na steno. Šele zdaj začutim, kako mi razbija srce. Ampak – uspelo mi je! Imam jutrišnjo kontrolko! Že kujem nov načrt. Sošolki Tini, ki je moja najboljša frendica, bom poslala naloge. Piksna si je zamislila take, pri katerih moraš obkrožiti pravilne odgovore. Tina jih bo rešila, kot bi mignil, A in B skupino, jaz si bom naredila plonkič. Ne bom obkrožila vseh pravilnih rešitev, da ne bi kdo kaj posumil, dobila bom petico in mama bo totalno vesela.

Ne, mame nočem spravljati v slabo voljo. Itak ji nisem povedala za cvek pri matematiki. Saj sploh ne vem, kako se je to lahko zgodilo. Ampak zaradi te petice ji bom lahko zatežila za superge z lučkami. Polovica deklet v razredu jih ima, jasno, da hočem biti med njimi.

Pa kje zdaj hodi ta Piksna? Saj me je ona zaradi mojih težav pri matematiki že mesec dni vabila, da naj pridem na pogovor.

»Vsaj dodatne naloge pridi iskat. Tina ti jih lahko pomaga reševati. Vaja dela mojstra. Več vaj ko boš naredila, bolj boš pripravljena na test.«

Nazadnje je obupala, ker sem vedno znova privlekla izgovor, da moram v vrtec po sestrico Iris. Tako sem odlašala do zadnjega. In ko sem končno po končanem pouku prišla k njej, je ni bilo nikjer. Le prazen kabinet in naloge. Saj moraš biti svetnik, da te ne zapelje.

»Kam si se tako zamislila, Smrtnikova? Pa ne, da si postala matematična obsedenka in v glavi rešuješ naloge?« mi reče Piksna namesto pozdrava, ko se končno primaje po hodniku.

Koza! Zakaj morajo odrasli tako brez veze duhovičiti? Nekaj zamomljam, kdo bi se s kozo bodel, si mislim. Liste z mojimi dodatnimi nalogami ima pod pazduho, s strogim pogledom mi jih izroči. Vidim, da hoče dodati še nekaj v stilu: Marjetica, daj, spravi se k sebi, zadnje leto na osnovki je, zmeraj si bila odlična učenka, ne daj, da te kake pubertetniške poniglavosti zavedejo, ker nazadnje bodo točke odločale o tvoji usodi. Bla, bla, bla. S temi točkami nam vsi po vrsti perejo glavo, drezajo v nas z vprašanjem, na katero šolo bomo šli, meni se pa tudi sanja ne. Če bi lahko, bi šla kam potovat.

Obožujem potovanja, zato imam tudi najraje geografijo. Čeprav sem letos fasala štirico. Sem pa zato lani celo zmagala na državnem tekmovanju. Samo v resnici zdaj z mamo in Iris redkokdaj kam gremo. Najdlje na Bled k dedku in njegovi Elsi. Pa smo tam letošnje poletje skupaj ostale samo nekaj dni. Potem je mama šla sama nazaj v Ljubljano. Mi je bilo ljubše. Ker sem komaj prenašala njeno tečnobo in preiskujoče poglede. Ja, prav to. Kot da je prežala za kakršnimkoli znakom izdaje na mojem obrazu.

Se je bala, da jo bom zatožila dedku, ali kaj? Zatožila, da ne zna skrbeti za Iris? Zame ji ni treba, v nulo obvladam samo sebe. Zadnji dve leti, odkar je Robert, moj očka, odšel, je mama čudna. To je še mil izraz. Ni je veliko doma, če pa pride, se dere na Iris ali pa se takoj zavleče v posteljo. Ali pa obsedi pred televizijo s kozarcem piva v roki. Se mi zdi, da včasih preveč popije, ker jo potem zanaša. Potem riga kot pujs. In se temu smeje. Ja, včasih je prav zabavna. V glavnem pa ne. Samo mrko gleda. Zato raje kar sama pospravim po hiši. Spečem palačinke. Obesim perilo. Samo da ona ne bi bila slabe volje.

Ampak poleti se je zgodilo nekaj takega, česar niti Tini nisem povedala, pa sem ji celo zaupala, da sem zaljubljena v najbolj carskega pevca, Shawna Mendesa, kar je moja največja skrivnost. In tista skrivnost me preganja, ko si najmanj želim. Tako kot zdaj, ko pošiljam fotografije testov Tini z obupano prošnjo, da naj jih čim prej reši in mi pošlje odgovore. Potem se usedem na stopnice pred šolo in zaprem oči. Mogoče moram nehati bežati pred temi podobami, ki se mi tako vztrajno motajo po glavi, in vse še enkrat premisliti.

Ni se mi treba truditi, da za zaprtimi očmi spet zagledam Iris in njen rdeči kopalni plašček z belimi pikami, njene velike rjave oči in mamo v trenerki in z razkuštranimi lasmi. Z opotekajočim korakom. Njene besede še vedno bobnijo v meni.

»Ta mala, ne bodi histerična!« je tulila na Iris, ki se je hotela igrati v kopalni kadi.

V tistem času sem za Irisino kopanje v glavnem poskrbela jaz. Najin večerni obred je bil bistveno daljši od njunega. Pustila sem ji, da se je igrala z račkami, v kad sem ji nabrizgala toliko gela za kopanje, da je bila banja videti, kot da je narejena iz mehurčkov, dotakala sem ji vroče vode, da je ne bi mrazilo, in ji prebrala pravljico. Ko je bila pravljica končana, je morala iz banje. Ubogala je brez besed in mi dala poljubček. Takrat pa je bilo drugače.

Tistega večera je mama prišla domov prej kot po navadi. Zunaj je bilo vroče, bila je vsa prepotena.

»Fuj, kako smrdim! Stuširati se moram!« je zavpila na vratih kopalnice.

Pa je res smrdela. Ne samo po znoju. Po pivu, vinu ali kaj vem, čem še. Po nečem močnejšem. Po tistem, kar skriva pod posteljo v svoji spalnici. Tudi zato sem hotela sama poskrbeti za Iris, pa me je nagnala iz kopalnice.

»Bom jaz. Svojega otroka menda znam okopati.«

Ni se imelo smisla prepirati z njo.

Na hitro je potegnila Iris iz banje, jo postavila na tla in jo stlačila v kopalni plašček. Ko jo je dvignila v naročje, jo je mala pocukala za lase.

O, vem, kako močno znajo otroci pocukati za lase. Še ko je bila Iris dojenčica, se je kdaj oklenila mojega pramena in s težavo sem razklenila njene drobne prste. A to je bilo treba narediti počasi in nežno, drugače se je stegnila druga ročica in zgrabila še huje. Mama očitno te lekcije ni vzela.

Z vso silo je vlekla Irisino roko, naslonila se je na steno, da je ne bi spodneslo, in vpila tako močno, da je preglasila Iris, kar je, po pravici povedano, zelo težko. Nazadnje ji je uspelo rešiti lase, a pri tem je izgubila ravnotežje in s sestrico vred treščila po tleh. Če natančno pomislim, jo je izpustila prej, preden se je sama dotaknila tal.

Stala sem med vrati in molče opazovala prizor. Počutila sem se, kot da imam celo telo v mavcu. Nisem se mogla premakniti, strah se je plazil po meni, uspelo mi ga je premagati šele, ko je jokajoča Iris zaman poskušala vstati, mama pa je, sedeča na tleh, buljila predse, kot da ne razume, kaj se je zgodilo.

Najbrž res ni.

»Pod mrzel tuš!« sem zakričala nanjo in dvignila Iris k sebi.

»Nogica buba, nogica buba!« mi je zavpila na uho.

Ne vem, zakaj sem se spomnila na mrzel tuš. Najbrž sem videla v kakšnem filmu, ki jih gledam kdaj zvečer, kadar mame ni doma, kake družbene drame in to ali filme po resničnih zgodbah, da bi kje odkrila kakšen približek moji in se ne bi nervirala, ker imamo doma tako zmešnjavo.

»In ostani nekaj časa tam!« sem zavpila na mamo, ko je stegnila roke proti Iris, pa je ta med silovitim jokom divje zmajala z glavo.

»Takoj bom prišla k sebi,« je še rekla mama, preden je izginila za vrati kopalnice.

Ne, nisem pomišljala, ko sem zavrtela številko nujne zdravniške pomoči in zraven mirila jokajočo sestrico. Njen jok je bil dovolj, da so razumeli, da je res nujno. Ampak mama!!!

Najbrž se je res na hitro stuširala, mogoče je to pomagalo, da se je spravila k sebi, nadela si je temno obleko, si spela lase v čop, pordečila lica in našminkala ustnice. Bila je videti kot kaka super mama, ko je hitela razlagati reševalcem, kako je hčerki spodrsnilo na mokrih tleh, da je padla.

»Gospa, se je punčka udarila tudi v glavo?« je vprašal črnolasi gospod, medtem ko je drugi, svetlolasec, dajal tuleči Iris injekcijo proti bolečinam.

Mama je zmedeno pogledala njega, pa mene, zagotovo se ni natanko spominjala, kaj se je zgodilo.

»Ja, tudi v glavo se je udarila,« sem ji pomagala iz zadrege.

V nasprotju z njo sem videla, kako je Iris treščila po tleh.

»Vsekakor bo nekaj dni ostala v bolnišnici. Najbolje bo, da gresta kar obe z nami,« je rekel črnolasi gospod in dvignil Iris v naročje.

»Seveda, seveda,« je hitela zatrjevati mama, meni ni več namenila pogleda, Iris pa mi je med jokom poslala poljubček.

Naslednjega dne je prišel dedek, da bi skrbel zame. Kot da je bilo to potrebno. Mama je namreč vzela dopust in dolge ure preždela v bolnišnici. Z Irisino glavo je bilo vse v redu, na mavec sem ji narisala same srčke in jo dražila, da ima srčkasto nogico.

Z mamo o nesreči nisva nikoli govorili.

Kaj pa naj bi storila? Naj bi reševalcem rekla, da morajo mamo kot povzročiteljico nesreče vtakniti v zapor? Taka prasica tudi nisem. In sploh se mi zdi, da se je mama potem poboljšala. Hočem reči, da je domov prihajala takoj po službi in mi Iris ni bilo treba peljati k sosedi Anki, če sem se hotela učiti. In steklenice pod njeno posteljo so tudi izginile. Ampak zdaj je tečna še bolj kot prej. Nenehno mi diha za ovratnik, kot da bi pozabila na mojo opevano samostojnost. Ko sem ji povedala za trojko pri slovenščini, pa vseeno ni rekla nič.

Molče sva strmeli druga v drugo. Mislim, da jo je bilo strah. Ker če bi me zaradi tega nahrulila, bi ji jaz znala kaj drugega vreči pod nos. Recimo: »Nimaš pravice, da se dereš name. Ti si bila kriva za Irisino nesrečo.« Ali pa bi ji oponesla, da je očka odšel od nas, ker je ona taka koza. Ali pa, da sploh ne ve, da so mi zrasli joški in sem si morala s svojo žepnino kupiti modrček. Ali pa, da se kdaj zaklene v kopalnico in opravlja čudne telefonske pogovore. Sigurna sem, da gre za tipa. Zadnjič sem prisluškovala in sem slišala, ko je rekla: »Jordan, saj veš, da si mi všeč. Toda prezgodaj je še. In jutri se ne morem dobiti s tabo zaradi otrok.«

Ja, bíli sva bitko s pogledi in mama ga je povesila. Ko sem ji povedala za štirico pri geografiji, je vseeno povzdignila glas.

»Ampak kako, Marjetica, to je tvoj najljubši predmet!«

In potem je imela dolg monolog o tem, da moramo slediti svojim zanimanjem, se ravno zato pri takem predmetu še bolj truditi. Še bolj tega in še bolj onega. In bolj ko je nakladala, bolj ji je z obraza izginjal preiskujoči pogled. Kar brala sem ji misli.

Treba jo je zatreti, to punco, kaj pa si misli, da bi mene, lastno mater, obtoževala malomarnosti, mene, ki sem včeraj Iris kupila nov nahrbtnik in jo peljala v kino, mene, ki sem se razdajala za svoja otroka, mene, ki me je mož zapustil …

Dotolkla me je. Kaj ona, lastne misli so me dotolkle! Spravila sem spomin na nesrečo nekam globoko vase. Itak sem zadnje čase vedno bolj raztresena. Vse mi gre narobe. Kot da mi je šola postala odveč. Brez veze. Le zakaj naj bi znala na pamet vse države tega sveta, če pa nikoli nikamor ne potujemo? Le zakaj naj bi pospravljala namesto mame, če pa ji nikoli ni nič prav? Zakaj naj bi sploh živela …

Dovolj je tega sranja!

»Kaj pa se ti tako dereš, Daisy? A ne greš domov?«

Prestrašena sem odprla oči. Najbrž sem stavek zakričala na glas. Pred mano je stala sošolka Lara.

Ne maram je preveč. Tako frajerko se dela, čisto posebno garderobo ima, punce v razredu šušljajo, da ima že ta zaresnega tipa, za šolo ji dol visi, pravi, da bo po končani osnovni šoli delala pri mami v kozmetičnem salonu. In na šolskem dvorišču mirno kadi cigarete. Taka je pač Lara.

Mene je v tretjem razredu klofnila, ker ji nisem hotela dati svoje malice. Požrešna je, da ji ni para, skoz in skoz nekaj melje po ustih. Tina pravi, da ima najmanj deset kilogramov preveč, ampak nje to ne moti. Ponosno razlaga, da ji je vse zlezlo na pravo mesto. V joške in rit. Tina jo je označila za prostakinjo. Strinjam se s z njo, čeprav Lari vseeno malo zavidam. S svojim tipom menda hodi tudi v disko in njeni starši ji zaradi tega sploh ne težijo. Zato pa zna ona komu drugemu.

Joj, lahko bi zavrtala vame. Mogoče bi bilo lepo, če bi rešitve za kontrolko delila z vsemi, se mi zdi … Oh, ne, potem bodo vsi vedeli, da sem jo izmaknila. Najbolje, da se takoj poberem.

»Nekaj sem se zamislila,« izdavim in stečem.

Pa saj je tudi že pozno. Mama ima danes obveznosti in moram po Iris v vrtec.

Mala z iztegnjenimi rokami priteče k meni in se mi vrže v objem.

Hvala bogu, da se nesreča v kopalnici ni huje končala, me prešine. In tedaj zacinglja moj mobi. Tinino sporočilo.

»Daisy! Moram vaditi violino in potem grem v glasbeno šolo. Poskusi sama rešiti naloge. Zvečer ti pošljem rešitve. Lupčka, Tina.«

To!





2. poglavje

OČKA IN RAZTRGANI PANDA

»Teta Anka, saj boste čuvali Iris? Prosim, prosim. S Tino greva nakupovat, mame pa še ni,« me zaprosi Marjetica in skozi vrtna vrata potisne voziček z malčico.

Ravno sem prenehala pleti. Najbrž me je punca pred tem klicala po telefonu, a telefon je v hiši, pa ga na vrt nisem slišala. In zdaj je kar prišla in me postavila pred dejstvo.

Za hip pomišljam. Že dolgo je ni bilo k meni, še mojega psa Fidota ne pride več pozdravit, čeprav ga je včasih tako rada peljala na sprehod. Mogoče zato, ker je njena mama v zadnjem času pogosteje doma. Ampak danes je očitno ni. Začutim, da Marjetico moj molk bega, po navadi me ni bilo treba dvakrat prositi za tako uslugo, pogleduje k svoji prijateljici, ki se nestrpno prestopa.

»Saj bova kmalu nazaj, gospa, samo kakšno urico, jaz imam potem plesne vaje. Veste, Daisy si tako želi superge, da sploh ne more počakati do sobote,« reče.

Daisy?! Kakšna Daisy? Oh, ja, dekleta si v tej starosti rada dajejo vzdevke. Ampak zame bo vedno Marjetica. Sosedova hiša bi se vendar lahko imenovala Pri treh rožicah. Marjetica, Iris in Lilija, njuna mama.

»Prav, Marjetica,« privolim in zanalašč izrečem njeno pravo ime.

Ni mi ušlo, da je punca zavila z očmi, ona je zdaj pač Daisy, a ne protestira, očitno je za uslugo pripravljena pojesti tudi to.

Zavriska, me objame in že s Tino odhitita po ulici. Za njima hočem zavpiti, da naj pazita, ko hodita čez cesto, pa se premislim. Saj nista več mala otroka. Iris potegnem iz vozička in jo odnesem v sobo. Mala si mane oči, vidim, da je zaspana, položim jo na kavč in se usedem poleg nje.

»Pepelka! Povej tisto o Pepelki,« zaprosi.

Vem, da je njena najljubša pravljica, tudi Marjetica jo je imela rada. Pripovedujem s tihim glasom, niti do tja ne pridem, ko se Pepelka odpravi na ples, pa mala že zaspi.

Lep otrok je. Kar obsedim ob njej in jo gledam. Ne morem razumeti, zakaj se Lilija tolikokrat jezi nanjo. Kot da nima nobenega potrpljenja. Saj ne prisluškujem, ampak če sem na vrtu ali imam v kuhinji odprto okno, me vreščeči glasovi dosežejo. Še zlasti zdaj, ko sem kako leto v penziji in sem več doma. Včasih mala kar sama pride k meni. V plotu, ki razmejuje moj vrt od njihovega, premakne razmajano desko in skozi odprtino zleze k meni, če vidi, da sem tam. Točno tako, kot je to počela Marjetica, ko je bila majhna.

Nekega dne se je priplazila za moj hrbet in zavpila: »Buuuuu!«

Kako sem se prestrašila te male navihanke. Kar ne morem verjeti, da je od tedaj minilo skoraj deset let. Postala je prava deklina. Zdaj ima druge skrbi. Saj razumem, posedanje z mano ni več zanimivo.

Njene mame Lilije skoraj ne srečam. Tudi prej, ko je Robert Smrtnik, njen mož, še bil z njimi, se nisva ravno pogosto pogovarjali. Pa jo poznam še od takrat, ko je bila otrok. Mala Lilija Jarnik, tako se je takrat pisala, je bila nekaj posebnega. Nič čudnega, Jarnikovi so bili nobel familija. Lilijin oče, Luka Jarnik, inženir strojništva, njegova pokojna žena profesorica. Kasneje se je Jarnik preselil nekam na Bled in hišo prepustil mladi družini. Pa se je sam kmalu na novo poročil. Te ta nove gospe niti ne poznam, neko hecno ime ima, Elsa ali nekaj takega, kot tista snežna kraljica, mi je povedala Marjetica in dodala, da nisem nič zamudila, če je ne poznam.

Sem pa zato Marjetico prvič videla, ko je bila še dojenčica.

»Dobili ste novo sosedo,« mi je rekel njen očka Robert, ko me je ogovoril pred hišo in me povabil, da naj pridem pogledat novorojenčico. Ampak ko se je Iris rodila, me pa ni povabil na obisk. Drugega otroka mi niti pokazat ni prinesel. Najbrž zato, ker se je že takrat nekaj zalomilo v njunem zakonu. Po desetih letih sta si omislila drugega otroka, mogoče sta upala, da bosta z otrokom vse pokrpala, ali kaj? Po mestu se je potem marsikaj šušljalo, a meni za govorice ni mar. Ni enostavno, ko ženska ostane sama z otrokoma. Vem, ker sem bila tudi jaz sama z mamo. Očka jo je zapusti, ko je bila noseča z mano. Pa se ni dala. Zaradi tega ni nikoli stokala.

Ampak Lilijo je pa kar zlomilo, se mi zdi. Niso vsi tako močni. Najprej se cele dneve ni prikazala iz hiše, okna njene spalnice so bila vseskozi zatemnjena, potem se je pa nekaj spremenilo. Bolj malo je bila doma, Marjetica je imela nekaj čez deset let, pa je sama hodila po nakupih, me včasih prosila, da čuvam Iris, ker jo je motila pri učenju. Res pridna deklica, kar veliko si je naložila na ramena. Ampak kadar sta bili deklici pri dedku na počitnicah, je bila hiša polna ljudi.

»Spet žurirajo, kaj? Tale Lilija je od hudiča, ti povem. Včasih jo z njeno druščino zanese tudi v naš bife. Ti povem, pije za dva dedca,« je nekoč pripomnil moj šef Anže Novak, ki je postal pozoren na hrup, ko je prišel iskat piškote, ki jih še zdaj pečem za njegov lokal, kjer sem nekoč delala kot natakarica.

»Saj je še mlada. Naj si da malo duška. Saj se še jaz pri šestdesetih včasih zabavam,« sem jo vzela v bran.

Skrbelo pa me je vseeno. Tudi zato, ker sem jo kdaj ponoči, ko nisem mogla spati, skozi okno videla, ko je v smetnjak tlačila prazne steklenice. In njen oče, stari Jarnik, me je nekoč obiskal in me prosil, če lahko malo popazim nanjo. Težko mu je to šlo z jezika.

Ti ljubi Jezus, ni rekel, ali lahko popazim na Iris ali Marjetico. Na njuno mamo! Kako pa naj človek pazi na odraslo žensko? Lahko bi bila njena starejša sestra. Naj jo povabim na kavo in ji govorim, da sveta še ni konec? Saj me ne bi poslušala.

Nekoč sem jo slišala peti. Če se je njeno pijano dretje lahko tako imenovalo. Še zdaj mi gre srh po telesu. Kot sraka je vreščala tisto slovensko ljudsko Nocoj pa, oh, nocoj. Ljubica, bi ji rekla, to so nekoč prepevali, ko so fantje odhajali na vojsko, tvoj pa jo je samo na Kitajsko podurhal, pozabil ne le nate, ampak tudi na deklici. Ja, tako je bilo. Robert je pred nekaj leti odšel na službeno pot, s katere se ni več vrnil. Najbrž je celo zadevo natančno načrtoval. Pa je bila uboga Iris stara komaj tri mesece.

Liliji je pustil samo poslovilno pismo, potem od njega ni bilo nobenega glasu.

»Niti telefonira ne. Iris že hodi, on pa tega sploh ne ve,« si Lilija ni mogla kaj, da mi ne bi nekoč zaupala. Pomislila sem, da ga je morala imeti pod kapo, da so ji besede s tako lahkoto zdrsnile z jezika. In mi je povedala, da je za Marjetičin rojstni dan sama kupila plišastega pando in ji ga izročila kot Robertovo darilo. Ampak deklica je vedela, kako je s tem, prepričana sem, da je. Čez nekaj dni sem jo ujela, ko je na njihovi verandi s šibo silovito mahala po pandi, dokler ga ni razcefrala. Zraven je kričala, da ga sovraži. Sploh si nisem upala stopiti k njej. Punca je pogrešala očeta, to je bilo jasno, mama ji pa tudi ni bila v nobeno oporo. Kdo ve, kaj ji je natvezila. Raje si ne predstavljam, kako bo, ko bo Iris začela spraševati, kje je očka. Le kaj ji bo Lilija rekla? Če ji bo sploh predala kaj drugega kot svojo žgočo zamero in obup.

Saj vem, da se ne bi smela vmešavati, a nisem si mogla pomagati. Preko Robertovega nekdanjega šefa, direktorja računalniškega podjetja, ki je pri nas v bifeju ob vročih popoldnevih rad popil kako pivce, sem staknila Robertov naslov in mu pisala. Ja, napisala sem pismo Marjetičinemu in Irisinemu očku in ga spomnila, da je očka.

»Pa kako si mogla! A se ti je čisto zmešalo?!« me je nahrulil moj šef Anže, ko sem mu ob najinem tradicionalnem kosilu enkrat na mesec razložila, kako je s tem.

Še zdaj se spomnim svojega zagovora. In seveda Fidota, ki je divje zalajal, pa ne vem, ali zaradi Anžetovega povzdignjenega glasu ali zato, ker je pritrjeval mojim besedam.

Ampak je delovalo. Marjetica mi je čez mesec dni prišla pokazat očkovo kartico, ki ji jo je poslal s Kitajske. Darila se od takrat vrstijo vsaj za rojstne dneve in novo leto, pa včasih menda celo pokliče. Ko si je Iris zlomila nogo, je vsak dan spraševal, kako je z njo, sem izvedela od Marjetice. Pa se je takrat nekam čudno namrščila zraven. Kot da v sebi skriva jezo. Kot da ji nekaj ni prav. A saj je v puberteti in takrat ti tako ali tako nobena stvar ni prav, sem si mislila in zamahnila z roko.

Ko je bilo z malo vse v redu, so tudi pogosti pogovori prenehali. Ali misli, da ga otrok drugače ne potrebuje? Oh, ne bi zdaj o tem. Kar jezna postanem. Alimentacijo pa menda plačuje. Tudi to sem izvedela od Marjetice. Ker ji zdaj mama od tega denarja primakne nekaj več za žepnino.

Ti ljubi Bog, s tem res nisem imela nič. Da bi jaz komu težila zaradi alimentacije? Socialni, pedagoški, psihološki službi ali katerikoli drugi te vrste? Mi na kraj pameti ne pade. Nekoč se je ena od takih specialnih gospa razgovorila, ko sva skupaj čakali pri zobozdravniku. Razpredala je vse mogoče teorije o razpadlih družinah in zanemarjenih otrocih. Kot da jaz pojma ne bi imela o tem. Če sem bila natakarica, še ne pomeni, da sem nevedna. Rada berem in marsikatero knjigo o otrocih sem prežvečila, čeprav jih sama nimam. Mogoče zato, ker človek želi čim bolj spoznati tisto, česar nima. A nekaj vem. Za otroke je treba skrbeti. In to ne samo z darili.

Jaz bi za deklici v preteklosti še bolj, če se ne bi kar nekam bala njune mame.

»Marjetica, Iris, pri tej priči domov!« se je tu in tam zadrla čez ograjo, ko je končno pogrešila svoja otroka, ki sta bila pri meni. Niti v mojo hišo ni vstopila, čeprav sem jo večkrat povabila. Nazadnje sem obupala. Vsiljevati se tudi ne gre. In konec koncev je imel moj šef prav. To ni moja skrb. Toda oči si tudi nisem mogla zatiskati pred tem, kar sem videla in slišala. O ja, opazila sem tudi to, da je po Irisini nesreči Lilija postala bolj skrbna. Vsaj tako se mi zdi, ko kdaj skozi kuhinjsko okno ujamem, da gre z obema deklicama na sprehod.

Kaj pa je to godrnjanje? Olala, moja mala varovanka se prebuja. Pogleda me s krmežljavimi očkami in se nasmehne. Pogledam na uro, ena ura bo kmalu mimo, odkar je mala pri meni. Upam, da bo Marjetica držala besedo. A saj je Tina z njo. Ona se mi zdi zelo resna punca, oba njena starša sta zdravnika, saj ne, da bi to kaj pomenilo, a vem, da sta po Robertovem odhodu še bolj spodbujala prijateljstvo med dekletoma. Najbrž zato, da bi Marjetica laže prenesla vse skupaj. Mi je gospa zdravnica sama povedala, ko sta se dekleti nekoč igrali na mojem vrtu in je prišla iskat Tino. Lepo.

Iris me predrami iz premišljevanja, piškote hoče, lumpka mala, točno si je zapomnila, kje jih hranim. Pogoltno plane po njih, kot da že teden dni ni ničesar pametnega dala v usta. Pa kaj mi je, a sem začela še jaz natolcevati ali kaj? Stresem z glavo, da preženem nadležne misli in na mizo poleg piškotov postavim otroške slikanice. Nakupila sem jih prav zaradi Iris.

Mala s prstom kaže na posamezne slike in sprašuje. Za vsakim mojim odgovorom se usuje vrsta novih vprašanj.

»Kdo je to?« nazadnje vpraša in s prstkom pokaže na moškega na živo pisani ilustraciji.

»Pepelkin očka,« odvrnem.

»Kje pa je moj očka?« vpraša.

»Na Kitajskem,« odvrnem in se vprašam, ali je tudi mama to povedala punčki. Me prav zanima, kakšno zgodbo je napletla zraven.

»Zakaj ga ni tu? Hočem očka!« zavpije.

Odrine slikanico in začne jokati.

Pa smo tam, si rečem. Ravno mi jo uspe potolažiti, ko pozvoni na vratih. Marjetica se je vrnila. Sploh ne opazi objokanega Irisinega obraza. Vsa je v svojih novih supergah. Vrti se pred mano in poskakuje ter me za slovo poljubi. Tega že dolgo ni naredila.

No, najbrž me ima rada. In mogoče se bo pri sosedovih vendarle vse nekako uredilo.





3. poglavje

SUPERGE Z LUČKAMI IN PRIJATELJSTVO

Sedim na stolu v matematičnem kabinetu. Proti svoji volji sem bila vrnjena na kraj zločina, bi rekla, če bi se hotela zafrkavati. A mi ni do heca. Piksna me je poiskala med odmorom pred uro matematike in me zvlekla v kabinet. Tini je naročila, naj počaka pred vrati. Da jo bo kasneje poklicala na pogovor.

»Smrtnikova, zdi se mi neverjetno, da si skoraj vse odgovore pravilno obkrožila. Nekatere naloge so bile res zahtevne. Kako naj to povem? Ne bi te rada česa po krivici obdolžila. Če je tvoje znanje res tako veličastno, boš na ta tri vprašanja odgovorila, kot bi mignil.«

Stežka pogoltnem slino in vzamem list iz njene roke. Piksna me spremlja s pogledom, ko preletim naloge in začnem grizljati svinčnik. Na njem so raznobarvne zareze. Za odgovor pod črko a rdeča, pod b zelena, pod c rjava in pod d modra. To je bil moj genialni plonkič. Zareze so pomenile pravilne odgovore.

Zdaj mi ne bodo pomagale. Piksna je zvito spremenila naloge. Tudi sanja se mi ne, kaj hoče od mene. Ko bi vsaj pregledala rešitve, ki mi jih je poslala Tina. Potem bi mi bilo vsaj malo jasno. A ni se mi dalo, igrala sem se z Iris, zvečer sem na svinčnik naredila oznake za pravilne odgovore, potem pa sem ležala v postelji in strmela v strop, kamor sem nalepila plakat svojega Shawna. Poslušala sem njegov komad Mercy. I'd drive through the night, just to be with you, sem zraven prepevala, pa ne preveč na glas, da ne bi zbudila Iris.

Kdo ve, za katero punco ga je napisal, jaz bi mu takoj izkazala milost, če bi se naslikal pred našimi vrati. Kaj, če ima moja energija čarobno moč in se je tip zaljubil vame, ko si je ogledoval moj FB profil? sem se naenkrat vprašala. Napeto sem prisluškovala in res sem zaslišala korake. Mislila sem, da se mi je odpelo, pognala sem se iz sobe in zdrvela po stopnicah. Pa je bila itak le mama, ki se je vrnila domov. Včasih sem res trapasta.

Prav, pa mama, sem si rekla. Pozabila sem na Shawna. Na matematiko pa sploh. Mama vedno zahteva posebno pozornost.

Najprej sem že iz navade preverila, v kakem stanju je. Nič ni kazalo, da bi bilo kaj posebnega. Nič je ni zanašalo in ni imela zgrbljenih ramen. Nič ni zaudarjala. V zadnjem času se drži. Najbrž je res, da je imela službene obveznosti. Dodatno izobraževanje ali nekaj takega. Dela na občinskem uradu kot tajnica, pa jih vseskozi posiljujejo z nekimi novostmi. Mislim, a se moraš za uporabo Excelovih tabel res izobraževati? Jaz sem jih osvojila že v četrtem razredu, ko mi jih je razložil očka. Ko me je še to zanimalo.

»Kaj me tako čudno gledaš?« je vprašala z rahlo napetostjo v glasu.

Pismo, najbrž...

